Orice mașină care intră în Sibiu este ”înregistrată” de noul sistem de camere video amplasate la fiecare acces în oraș, pe baza numărului de înmatriculare. Ieșirile, de asemenea, sunt consemnate de sistemul care, potrivit planurilor inițiale, numără 123 de camere video. Noul sistem video și softurile pe baza cărora funcționează are și alte valențe, toate acestea fiind ținute discret departe de ochii publicului: este secret de serviciu.

Gândit să ”acopere” și summit-ul european de la începutul lunii mai, noul sistem de supraveghere video al Sibiului a costat aproximativ 14,5 milioane de lei, cu tot cu TVA (din care zece milioane de lei au fost asigurate de către Guvern) . Sistemul a fost instalat într-un timp record pentru a fi funcțional în ziua summit-ului din 9 mai 2019, Primăria Sibiu reușind să atribuie contractul abia în 4 martie 2019 (termenul contractual de execuție fiind de trei luni de la emiterea ordinului de începere). Recepția noului sistem a fost realizată mai târziu, sistemul fiind unul extrem de complex.

”Secret de serviciu”

Încă de la faza de întocmire a documentațiilor pentru noul sistem de supraveghere al orașului, autoritățile au inclus investiția în zona ”secretului de serviciu”. Prin urmare, la elaborarea proiectului tehnic și a detaliilor de execuție au fost acceptate doar companiile care dispuneau de Programul de prevenire a scurgerii de informații clasificate, întocmit în baza unei hotărâri de guvern (585/2002) emisă pentru aprobarea standardelor naționale de protecție a informațiilor clasificate în România.

La fel, nici caietul de sarcini și nici celelalte documente pregătite pentru angajarea firmei care să realizeze efectiv noul sistem nu au fost făcute publice. Pentru a consulta documentația de licitație au fost acceptate doar firmele care erau atestate conform programului mai sus amintit, iar corespondența cu firmele în timpul licitației s-a purtat doar prin intermediul poștei militare. Contractul a fost câștigat de Rasirom, regia autonomă de soluții de securitate fizică și informatică aflată în coordonarea Serviciului Român de Informații.

Iar secretul asupra noului sistem este păstrat în continuare. ”Sistemul a fost recepționat din punct de vedere tehnic și în prezent este gestionat de către Poliția Locală a Municipiului Sibiu. Nu vă putem permite accesul în camera centrului de comandă și control pentru a face fotografii din motive de securitate, acest sistem de supraveghere înscriindu-se în categoria informațiilor ce țin de ordine și siguranță publică”, răspund, acum, reprezentanții Primăriei municipiului Sibiu.

”Big-brother” în varianta 2019

Principalul rol este al sistemului de supraveghere este ”acela de prevenire și sancționare a unor fapte de natură contravențională sau infracțională în domeniile ordine și disciplină publică, circulație și siguranță rutieră, disciplină în construcții, în domeniul protecției mediului, precum și al activităților comerciale“.

Cu toate acestea, detalii despre funcțiunile sistemului de supraveghere video au devenit publice în momentul în care administrația locală a elaborat tema de proiectare pentru noua investiție. “Se dorește implementarea unui sistem de monitorizare video a traficului rutier și pietonal care să ducă la creștere gradului de siguranță a cetățeanului în orașul Sibiu“, arată reprezentanții administrației locale în respectivul document.108 camere video au fost montate prin oraș în cadrul acestui proiect. Cele 108 camere (lista completă cu amplasamentele este, de asemenea, secretă) au fost corelate cu alte 15 pe care Primăria Sibiu le-a montat în cursul anului trecut. Iar toate aceste 123 de camere sunt conectate la sisteme care centralizează date complexe și despre traficul rutier din oraș, inclusiv prin analiza traficului de la intrări (numărarea mașinilor, evidențierea acestora după mărime și evidențierea vitezei de trafic). Toate aceste camere ”citesc și stochează automat numerelor de înmatriculare a autovehiculelor din trafic la intrările și ieșirile din oraș“. Iar prin faptul că bazele de date sunt interconectate cu celelalte rețele de date administrate de instituțiile de stat, a devenit ușor de urmărit de către reprezentanții autorităților locale mașina cui se află sau nu în interiorul municipiului, de exemplu.

Camerele au fost instalate prin tot Sibiul. Sursa foto: Rasirom

De altfel, informațiile stocate de acest sistem de supraveghere sunt accesibile și reprezentanților Inspectoratului pentru situații de urgență sau Poliției, de exemplu. Administrarea noului sistem este realizată dintr-un nou dispecerat amenajat în noul sediu al Poliției locale, situat pe strada Turismului, la nr. 15. Un al doilea dispecerat, secundar, a fost amenajat în interiorul sediului Primăriei Sibiu din Piața Mare. Acesta va fi folosit doar în situații speciale drept spațiu pentru “celulele de criză“.

Automatizat

Relevant pentru întregul nou sistem video din Sibiu este și softul pe baza căruia funcționează. Spre exemplu, acesta detectează automat incidentele de pe străzile orașului: autovehiculele oprite în trafic, zonele unde traficul este blocat, autovehiculele care circulă pe sens interzis, dar și pietoni aflați pe spațiul carosabil. Noul sistem poate utiliza extrem de ușor și aplicațiile de recunoaștere facială, însă autoritățile locale au evitat să discute despre acest subiect, ca urmare a aceluiași ”secret de serviciu”.

Perioada de garanție cerută în cadrul acestui contract a fost de minim cinci ani. Proiectul este descris drept ”extrem de complex” inclusiv de către cei care l-au realizat. ”Proiectul, extrem de complex, a presupus instalarea de camere de supraveghere în principalele zone publice și artere din oraș. Misiunea specialiștilor RASIROM a fost cu atât mai delicată cu cât multe dintre fațadele pe care au fost instalate echipamente sunt clădiri vechi, monumente istorice care trebuie conservate”, se arată într-un comunicat al regiei coordonată de SRI.